CELEX: 62011TN0273
Language: sk
Date: 2011-05-30 00:00:00
Title: Vec T-273/11: Žaloba podaná 30. mája 2011 — Régie Networks a NRJ Global/Komisia

30.7.2011   
            
            
               SK
            
            
               Úradný vestník Európskej únie
            
            
               C 226/27
            
         Žaloba podaná 30. mája 2011 — Régie Networks a NRJ Global/Komisia
   (Vec T-273/11)
   2011/C 226/55
   Jazyk konania: francúzština
   
      Účastníci konania
   
   
      Žalobcovia: Régie Networks (Lyon, Francúzsko) a NRJ Global (Paríž, Francúzsko) (v zastúpení: B. Geneste a C. Vannini, advokáti)
   
      Žalovaná: Európska komisia
   
      Návrhy
   
   Žalobcovia navrhujú, aby Všeobecný súd:
   
               —
            
            
               zrušil rozhodnutie Komisie K(2010) 6483 v konečnom znení z 29. septembra 2010 o schéme pomoci C 4/09 (ex N 679/97), ktorú Francúzsko zaviedlo v prospech rozhlasového vysielania (Ú. v. EÚ L 61, s. 22),
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Na podporu svojej žaloby, žalobcovia uvádzajú šesť žalobných dôvodov.
   
               1.
            
            
               Prvý žalobný dôvod založený na porušení právnej sily veci právoplatne rozhodnutej Súdnym dvorom v rozsudku z 22. decembra 2008, C-333/07, keďže Komisia nerešpektovala relevantné odôvodnenie a výrok rozsudku, keď pri opätovnom preskúmaní zlučiteľnosti dotknutej schémy pomoci neprihliadla na spôsob financovania, na ktorý ju upozornil Súdny dvor.
            
         
               2.
            
            
               Druhý žalobný dôvod založený na nesprávnom právnom posúdení v odôvodnení napadnutého rozhodnutia, keďže Komisia umelo odčlenila protiprávny spôsob financovania od dotknutej schémy pomoci, hoci vo svojom rozhodnutí zo 16. septembra 2009 o začatí kontradiktórneho konania už predtým vyhlásila, že protiprávnosť poplatku má priamo a bezprostredne za následok protiprávnosť uvedenej schémy ako celku.
            
         
               3.
            
            
               Tretí žalobný dôvod založený na porušení pravidiel Zmluvy týkajúcich sa slobodného poskytovania služieb, keďže poplatok financujúci tieto schémy pomoci je protiprávny z dôvodu, že exituje rozpor medzi spôsobmi stanovenia územného základu tohto poplatku a zásadou slobodného poskytovania služieb. Žalobcovia tvrdia, že čiastočné vrátenie, ktoré bolo nariadené napadnutým rozhodnutím, nemôže v žiadnom prípade zmeniť povahu dotknutej schémy pomoci a priznať jej so spätnou účinnosťou súlad so Zmluvou.
            
         
               4.
            
            
               Štvrtý žalobný dôvod založený na nedostatku odôvodnenia napadnutého rozhodnutia, keďže Komisia nevysvetlila, ako mohli podmienky stanovené v rozhodnutí uviesť schému pomoci do súladu so Zmluvou, napriek tomu, že spôsob financovania bol považovaný za nezlučiteľný.
            
         
               5.
            
            
               Piaty žalobný dôvod založený na porušení zásady proporcionality, pričom žalobcovia tvrdia, že tým, že schéma pomoci bola vyhlásená za zlučiteľnú a zároveň boli so spätnou účinnosťou uložené podmienky, namiesto toho, aby bola jednoducho vyhlásená za nezlučiteľnú, čím bola Francúzska republika oslobodená od povinnosti vymáhať pomoc od prijímateľov, Komisia porušila zásadu proporcionality.
            
         
               6.
            
            
               Šiesty žalobný dôvod založený na nesprávnom úradnom postupe a porušení článku 7 nariadenia (ES) č. 659/1999 tým, že Komisia po skončení konania vo veci formálneho zisťovania prijala podmienečné rozhodnutie, hoci mala naďalej pochybnosti o zlučiteľnosti schémy pomoci, a dokonca nadobudla presvedčenie, že schéma pomoci bola nezlučiteľná. Porušila tak ustanovenia nariadenia č. 569/1999 a dopustila sa nesprávneho úradného postupu.